21 συλλήψεις για επιθέσεις μέσω διαδικτύου
το FBI δηλώνει ότι οι συλληφθέντες συνδέονται με την οργάνωση «Anonymous»
Οι αρχές στις ΗΠΑ, την Βρετανία και την Ολλανδία συνέλαβαν 21 άτομα με την κατηγορία ότι πραγματοποίησαν συντονισμένες διαδικτυακές επιθέσεις σε εταιρείες και οργανισμούς. Το FBI ανακοίνωσε την Τρίτη ότι συνέλαβε 14 άτομα για διαδικτυακή επίθεση που πραγματοποίησαν στην δημοφιλή ιστοσελίδα πληρωμών, Paypal, μπλοκάροντας την πρόσβαση άλλων χρηστών στον συγκεκριμένο ιστότοπο. Το FBI αναφέρει επίσης σε ανακοίνωση του ότι οι ύποπτοι συνδέονται με την οργάνωση που αυτοαποκαλείται «Anonymous» και τα μέλη της οποίας επιτέθηκαν στην ιστοσελίδα της Paypal ως αντίποινα στην απόφαση της εταιρείας να παγώσει τις δωρεές προς την επίμαχη ιστοσελίδα Wikileaks. Η Ομοσπονδιακή Υπηρεσία Ερευνών των ΗΠΑ ανέφερε ότι δύο άλλα άτομα συνελήφθησαν επίσης την Τρίτη για διαφορετικές αλλά αντίστοιχες κατηγορίες και ότι έχουν εκδοθεί 35 εντάλματα σύλληψης σε ολόκληρες τις ΗΠΑ στα πλαίσια της συγκεκριμένης έρευνας. Σύμφωνα με την ανακοίνωση οι υπόλοιποι πέντε δράστες συνελήφθησαν στην Ευρώπη, ένας στη Βρετανία και τέσσερις στην Ολλανδία. Οι ύποπτοι για την επίθεση στην ιστοσελίδα της Paypal είναι αντιμέτωποι με κατηγορίες για συνομωσία και συνειδητή πρόκληση βλάβης σε προστατευόμενο δίκτυο υπολογιστών. Το κατηγορητήριο υπεβλήθη στην πολιτεία της Καλιφόρνια, αλλά οι 14 ύποπτοι συνελήφθησαν σε διάφορες περιοχές των ΗΠΑ και αναμένεται να παρουσιαστούν στα κατά τόπους δικαστήρια. Εάν βρεθούν ένοχοι οι δράστες θα βρεθούν αντιμέτωποι με ποινή φυλάκισης έως και πέντε χρόνια ενώ θα καταβάλλουν πρόστιμα ύψους 250 χιλιάδων δολαρίων για κάθε κατηγορία συνωμοσίας. Επίσης θα βρεθούν αντιμέτωποι με 10ετή φυλάκιση και αντίστοιχο πρόστιμο 250 χιλιάδων δολαρίων για την κατηγορία της επίθεσης σε προστατευόμενο δίκτυο υπολογιστών. Η Paypal είχε αναστείλει τον λογαριασμό της Wikileaks μετά την δημοσίευση εκατοντάδων χιλιάδων απόρρητων διπλωματικών εγγράφων το Νοέμβριο του 2010, με το αιτιολογικό παραβίασης των όρων του συμβολαίου μεταξύ των δύο οντοτήτων. Η ενέργεια αυτή σημαίνει ότι η Wikileaks δεν μπορούσε να δέχεται δωρεές μέσω της Paypal. Η αμερικανική κυβέρνηση έχει καταδικάσει την δημοσίευση των απόρρητων τηλεγραφημάτων και εξετάζει ποιες ποινικές κατηγορίες θα μπορούσε να επιρρίψει στον ιδρυτή της Wikileaks, Τζούλιαν Ασσάνζ.